Document ID: 32004R0324

Nariadenie Komisie (ES) č. 324/2004
z 25. februára 2004,
ktorým sa mení a dopĺňa príloha I k nariadeniu Rady (EHS) č. 2377/90 ustanovujúcemu postup spoločenstva na stanovenie maximálnych limitov rezíduí veterinárnych liečiv v potravinách živočíšneho pôvodu
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2377/90 z 26 júna 1990, ktorým sa ustanovuje postup spoločenstva na stanovovanie maximálnych limitov rezíduí veterinárnych liečiv v potravinách živočíšneho pôvodu [1], naposledy zmenené a doplnené nariadením Komisie (ES) č. 2145/2003 [2], najmä na jeho články 6, 7 a 8,
keďže:
(1) v súlade s nariadením (EHS) č. 2377/90 sa musí postupne stanoviť maximálny limit rezíduí pre všetky farmakologicky účinné látky, ktoré sa v rámci spoločenstva používajú vo veterinárnych liečivách určených na podávanie zvieratám produkujúcim potraviny;
(2) maximálne limity rezíduí by sa mali stanoviť až po tom, čo sa v rámci Výboru pre veterinárne liečivá preskúmajú všetky podstatné informácie týkajúce sa bezpečnosti rezíduí príslušnej látky pre spotrebiteľa potravín živočíšneho pôvodu a vplyvu rezíduí na priemyselné spracovanie potravín;
(3) pri stanovovaní maximálnych limitov rezíduí veterinárnych liečiv v potravinách živočíšneho pôvodu je nevyhnutné výslovne určiť druhy zvierat, v ktorých môžu byť rezíduá prítomné, hladiny, ktoré môžu byť prítomné v každom z príslušných druhov mäsového tkaniva pochádzajúceho zo spracovaného zvieraťa (cieľové tkanivo) a povahu rezídua, ktoré je dôležité z hľadiska kontroly rezíduí (marker rezídua);
(4) na kontrolu rezíduí, ako sa ustanovuje v príslušných právnych predpisoch spoločenstva, by sa mal maximálny limit rezíduí zvyčajne stanoviť pre cieľové tkanivá pečene alebo obličiek. Pečeň a obličky sa však z jatočných tiel, ktoré sú predmetom medzinárodného obchodu, často odstraňujú a preto by sa vždy mala stanoviť aj maximálna koncentrácia rezíduí pre svalové a tukové tkanivá;
(5) v prípade veterinárnych liečiv určených na použitie pre nosnice, pre zvieratá produkujúce mlieko alebo včely medonosné, sa takisto musí stanoviť maximálna koncentrácia rezíduí pre vajcia, mlieko a med;
(6) kanamycín a diclofenac by sa mali zaradiť do prílohy I k nariadeniu (EHS) č. 2377/90.
(7) pred nadobudnutím účinnosti tohto nariadenia by sa mala členským štátom poskytnúť primeraná lehota, aby mohli vykonať úpravy, ktoré môžu byť potrebné na povolenie umiestniť príslušné veterinárne liečivá na trh, ktoré sa udeľuje v súlade so smernicou 2001/82/ES [3] Európskeho parlamentu a Rady, aby sa vyhovelo ustanoveniam tohto nariadenia;
(8) opatrenia, ktoré sa ustanovujú v tomto nariadení sú v súlade so stanoviskom Stáleho výboru pre veterinárne liečivá,
PRIJALA TOTO NARIADENIE:
Článok 1
Týmto sa mení a dopĺňa príloha I k nariadeniu (EHS) č. 2377/90 tak, ako je stanovené v prílohe k tomuto nariadeniu.
Článok 2
Toto nariadenie nadobúda účinnosť tretí deň odo dňa jeho uverejnenia v Úradnom vestníku Európskych spoločenstiev.
Uplatňuje sa od 60. dňa odo dňa jeho uverejnenia.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 25. februára 2004

Labels: 0
17